বিদ্রোহের তরঙ্গবিক্ষুব্ধতা মহাশে^তাকে আকর্ষণ করেছে সবসময়। মানুষের সংগ্রামশীলতাকে শ্রদ্ধার দৃষ্টিতে নিরীক্ষণ করে তা কথাসাহিত্যের বিষয়ে অঙ্গীভূত করে মহাশে^তা রচেছেন একাধিক গল্প-উপন্যাস। শালগিরার ডাকে (১৯৮২) ও হুলমাহা (১৯৮২) উপন্যাসদ্বয়ে তিনি ঔপনিবেশিক শাসনের বিরুদ্ধে সাঁওতাল বিদ্রোহের মহিমাকীর্তন করেছেন। শালগিরার ডাকে উপন্যাসে বাবা তিলকা মাঝির নেতৃত্বে প্রথম সাঁওতাল বিদ্রোহ (১৭৮০-৮৫) এবং হুলমাহা উপন্যাসে সিধু-কানুর নেতৃত্বে ১৮৫৫-৫৬ খ্রিষ্টাব্দের সাঁওতাল বিদ্রোহকে উপজীব্য করা হয়েছে। ইংরেজ ঔপনিবেশিক শক্তির শাসন, দেশীয় সামন্ততান্ত্রিক শোষণের মূলোৎপাটন, সর্বোপরি স্বাধীন সাঁওতাল রাজ্য কায়েম করার জন্য সাঁওতালরা কেবল তীর-ধনুক এবং বর্শা-টাঙ্গির সাহায্যে যে-যুদ্ধ করেছে আধুনিক অস্ত্রে সজ্জিত, সমরে দক্ষ ইংরেজ সেনাবাহিনির বিরুদ্ধে – ইতিহাসে তা অনন্য। সাঁওতাল বিদ্রোহের কারণ, তাদের শোষণ-বঞ্চনার স্বরূপ এবং সাঁওতালজীবনের নীতি-নৈতিকতা ও তাদের স্বপ্ন-সাধ-আকাঙক্ষার অনুপম জীবন-ভাষ্যে বিদ্রোহের পটভূমি এবং তাদের বিদ্রোহের সম্পূর্ণ ইতিবৃত্ত নির্মাণ করেছেন মহাশ্বেতা দেবী অসাধারণ মমত্ব ও আন্তরিক ভালোবাসায় এবং ইতিহাসের প্রতি প্রায় পুরোপুরি আনুগত্য স্বীকার করে।